บลจ.ทิสโก้ลั่นโต15-20%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

เป้ากองทุนสำรองเลี้ยงชีพปีนี้
ชี้ลูกค้าสนเอ็มโพยีชอยส์เพิ่ม
โพสต์ทูเดย์ — บลจ.ทิสโก้ ปลื้มลูกค้าสนลงทุน Employee’s Choice เพิ่มกว่า 100 ราย หวังกองทุนสำรองเลี้ยงชีพโต 1520%
น.ส.อารยา ธีระโกเมน กรรมการ ผู้อำนวยการ บริษัทหลักทรัพย์จัดการกองทุน (บลจ.) ทิสโก้ ในฐานะประธานกลุ่มธุรกิจกองทุนสำรองเลี้ยงชีพ เปิดเผยว่า ปัจจุบัน บลจ.ทิสโก้ มีลูกค้าทำเอ็มโพยีชอยส์ (Employee’s Choice) หรือการเลือกลงทุนตามความเหมาะสมมีจำนวน 400 บริษัท จากสิ้นปีที่ผ่านมาอยู่ที่กว่า 300 บริษัท 
“ลูกค้ายังตอบรับเข้ามาต่อเนื่อง โดยบริษัทจะเข้าไปพบปะลูกค้าเก่าเพื่อนำเสนอการลงทุน Employee’s Choice ให้เป็นที่รู้จัก ขณะที่ลูกค้าใหม่เลือกลงทุนได้ง่าย” น.ส.อารยา กล่าว
สำหรับเป้าหมายการเติบโตของกองทุนสำรองเลี้ยงชีพของบริษัทยังคงเป้าเติบโตมากกว่าอุตสาหกรรม ที่คาดว่าจะโตประมาณ 10% แต่บริษัทตั้งเป้าโต 1520% ในปีนี้ ซึ่งการเติบโตของกองทุนสำรองเลี้ยงชีพมาจากหลายส่วน ได้แก่ เม็ดเงินของสมาชิกที่เข้ามาทุกๆ เดือน เม็ดเงินของสมาชิกรายใหม่ และมูลค่าสินทรัพย์สุทธิที่เพิ่มขึ้นจากการลงทุนในหุ้น
ปัจจุบันมูลค่าสินทรัพย์สุทธิของกองทุนสำรองเลี้ยงชีพของ บลจ.ทิสโก้ เพิ่มขึ้นต่อเนื่องจน ณ 31 พ.ค. 2553 มีมูลค่า 74,862 ล้านบาท ส่วนแบ่งการตลาดอันดับ 2 อยู่ที่ 14.09% เพิ่มขึ้นจากปลายปีที่ผ่านมา จำนวน 4,381 ล้านบาท หรือ 6.2% จากมีสินทรัพย์ 70,481 ล้านบาท 
น.ส.อารยา กล่าวว่า การเลือกลงทุนเอ็มโพยีชอยส์ทั้งระบบมีการเติบโตขึ้นต่อเนื่อง โดยปัจจุบันทั้งระบบมี 1,300 บริษัท และพบว่าสามารถตอบโจทย์สมาชิกกองทุนสำรองเลี้ยงชีพได้ตามความต้องการ ซึ่งการร่วมมือกันของทุกฝ่ายเพื่อเพิ่มทางเลือกลงทุน ถือเป็นการนำร่องที่ดี ช่วยให้โครงการเป็นที่รู้จักในวงกว้างมากขึ้น 
ปัจจุบันการออมผ่านกองทุนสำรองเลี้ยงชีพทั้งระบบคิดเป็น 6% ของจีดีพี หากรวมกองทุนบำเหน็จบำนาญข้าราชการ กองทุนประกันสังคม กองทุนรวมเพื่อการเลี้ยงชีพ และกองทุนสำรองเลี้ยงชีพ ซึ่งทั้งหมดคิดเป็น 45% ของเงินออมภาคครัวเรือน ซึ่งหวังว่าตัวนี้จะเติบโตขึ้นต่อเนื่อง หากประสบผลสำเร็จจะช่วยลดภาระภาครัฐในอนาคต
ด้านการลงทุนพบว่าหากสมาชิกกองทุนสำรองเลี้ยงชีพจัดพอร์ตลงทุน โดยเฉพาะผู้ที่ยังพอรับความเสี่ยงได้ที่แบ่งลงทุนในหุ้นบ้าง น่าจะช่วยสร้างผลตอบแทนเพิ่มขึ้นได้ โดยพบว่าหากกองทุนสำรองเลี้ยงชีพที่ลงทุนในหุ้น 20% ตั้งแต่ปี 2542 จนถึงปัจจุบันจะได้ผลตอบแทน 69% เฉลี่ยปีละ 5.4% หากกองทุนใดไม่มีการลงทุนในหุ้นเลย ผลตอบแทนตั้งแต่ช่วงเวลาเดียวกันจะเฉลี่ยอยู่ที่กว่า 3% 
อย่างไรก็ตาม การดูผลตอบแทนของกองทุนสำรองเลี้ยงชีพไม่ควรดูแค่รายปี แต่ควรดูย้อนหลัง เพราะแม้ปีใดปีหนึ่งผลตอบแทนลดลงหรือขาดทุน แต่กำไรสะสมยังอยู่ในกองทุน สมาคมบริษัทจัดการลงทุนจึงให้สมาชิกเปิดเผยผลดำเนินงานย้อนหลัง 5 ปี นอกเหนือจากเปิดเผยผลดำเนินงานรายปีเท่านั้น